
REFERAT DE APROBARE

a Proiectului de hotărâre a Consiliului Local al comunei Cornetu, judeţul Ilfov privind acordarea unui cadou în bani și salariaților din cadrul Primăriei comunei Cornetu, județul Ilfov, cu ocazia unor sărbători legale

Prin Referatul Compartimentului Resurse Umane, înregistrat cu nr. 17882/14.11.2024, se aduce la cunoştinţă necesitatea elaborării unui proiect de hotărâre privind acordarea unui cadou în bani și/sau în natură salariaților din cadrul Primăriei comunei Cornetu, județul Ilfov, și copiilor minori ai acestora, cu ocazia unor sărbători legale.
	 
În conformitate cu prevederile Legii – cadru nr. 153/2017 privind salarizarea personalului plătit din fonduri publice, cu modificările și completările ulterioare, art. 1 alin. (3), drepturile salariale ale personalului prevăzut la alin. (1), respectiv pentru personalul din sectorul bugetar plătit din bugetul general consolidat al statului, sunt şi rămân, în mod exclusiv, cele prevăzute în Legea-cadru.
Conform art. 7 lit. m) din legea-cadru, venitul salarial al personalului din sectorul bugetar cuprinde salariile de bază, soldele de funcţie/salariile de funcţie, soldele de grad/salariile gradului profesional deţinut, gradaţiile, soldele de comandă/salariile de comandă, indemnizaţiile de încadrare, indemnizaţiile lunare şi, după caz, compensaţiile, indemnizaţiile, sporurile, majorările, adaosurile, primele şi premiile, precum şi alte drepturi în bani şi/sau în natură, corespunzătoare fiecărei categorii de personal din sectorul bugetar,

Astfel, potrivit celor două articole, cadoul în bani de sărbători religioase, respectiv de Crăciun, de Paști, precum şi de 8 Martie şi de 1 iunie nu fac parte dintre componentele venitului salarial, nefiind incluse în enumerarea exclusivă a drepturilor salariale.

De asemenea, potrivit prevederilor Legii nr. 53/2003 – Codul muncii, republicată, cu modificările şi completările ulterioare, respectiv art. 159 alin. (1) şi art. 160 alin. (1), salariul reprezintă contraprestația muncii depuse de salariat în baza contractului individual de muncă şi cuprinde salariul de bază, indemnizațiile, sporurile, precum şi alte adaosuri.
Astfel, potrivit definiţiei de mai sus, se distinge aceeași concluzie conform căreia cadoul în bani de sărbători religioase, respectiv de Crăciun, de Paști, precum şi de 8 Martie şi de 1 iunie nu face parte din salariu.  
Totodată, conform Legii nr. 227/2015 privind Codul fiscal, cu modificările şi completările ulterioare, respectiv:

Art. 76 alin. (1): Sunt considerate venituri din salarii toate veniturile în bani şi/sau în natură obţinute de o persoană fizică rezidentă ori nerezidentă ce desfăşoară o activitate în baza unui contract individual de muncă, a unui raport de serviciu, act de detaşare sau a unui statut special prevăzut de lege, indiferent de perioada la care se referă, de denumirea veniturilor ori de forma sub care ele se acordă, inclusiv indemnizaţiile pentru incapacitate temporară de muncă acordate persoanelor care obţin venituri din salarii şi asimilate salariilor.
La alin. (2) sunt definite şi veniturile considerate asimilate salariilor, între care nu se regăsesc cadourile în bani cu ocazia sărbătorilor religioase.
La alin. (3) sunt definite avantajele în bani sau în natură, care sunt, de asemenea, asimilate salariilor, cu mențiunea expresă că sunt exceptate cele prevăzute la alin. (4).
La alin. (4) lit. a) al art. 76, veniturile reprezentând cadouri în bani şi/sau în natură, oferite salariaţilor, precum şi cele oferite pentru copiii minori ai acestora, cu ocazia Paştelui, Crăciunului şi a sărbătorilor similare ale altor culte religioase, cadouri oferite angajatelor cu ocazia zilei de 8 martie, cadouri oferite angajaţilor în beneficiul copiilor minori ai acestora cu ocazia zilei de 1 iunie, astfel cum este prevăzut în contractul de muncă sau în regulamentul intern, în limita sumei de 300 de lei pentru fiecare persoană şi eveniment în parte, nu sunt considerate venituri impozabile în înţelesul impozitului pe venit.
În mod similar, prin art. 142 lit. b), Codul fiscal stabileşte că nu se cuprind în baza de calcul lunară al contribuţiilor de asigurări sociale cadourile oferite angajaţilor, precum şi cele oferite pentru copiii minori ai acestora, cu ocazia Paştelui, Crăciunului şi a sărbătorilor similare ale altor culte religioase, acordate de angajator astfel cum este prevăzut în contractul de muncă sau în regulamentul intern, în limita sumei de 300 de lei pentru fiecare persoană şi eveniment în parte.

Astfel, cadourile în bani de sărbători religioase nu fac parte din veniturile salariale sau asimilate acestora nici potrivit definiţiei din Codul fiscal.

Concluzia generală ce se desprinde din cele prezentate mai sus este cea potrivit căreia cadoul în bani de Crăciun, de Paști sau alte sărbători nu face parte din venitul salarial, deci nu se supune restricției prevăzute la art. 1 alin. (3) din Legea-cadru.

 În acelaşi timp, conform prevederilor art. 129 alin. (12) din O.U.G. nr. 57/2019 privind Codul administrativ, cu modificările şi completările ulterioare, consiliul local hotărăște acordarea unor sporuri şi a altor facilităţi, potrivit legii, personalului angajat în cadrul aparatului de specialitate al primarului şi serviciilor publice de interes local.

În atare situație, prin proiectul de hotărâre, se propune ca salariaților din cadrul Primăriei comunei Cornetu, județul Ilfov, și copiilor minori ai acestora, să li se acorde un cadou în bani și/sau în natură cu ocazia unor sărbători legale.

